Oslo, 13. april 2012

**Nasjonalmuseet og Munch-museet inngår et samarbeid med Statkraft om å være en av hovedsponsorene til 150-årsjubileet for Edvard Munch i 2013.**

Nasjonalmuseet og Munch-museet organiserer sammen markeringen av 150-års jubileet for Edvard Munchs fødsel. Markeringen vil gi tidenes mest omfattende presentasjonen av Munchs verk.

-Den store Munch-utstillingen i 2013 har både nasjonal og internasjonal betydning. For Statkraft er det også spennende og viktig at jubileumsprogrammet omfatter aktiviteter mange steder i Norge, sier kommunikasjonsdirektør i Statkraft, Bente E. Engesland.

Statkraft er Europas største produsent innen fornybar energi, med virksomhet i flere europeiske land. Selskapet var også norsk sponsor for den meget populære Munch-utstillingen ”Det moderne øye” i Paris i fjor og vil nå følge opp ved å støtte vandreutstillingen når den kommer til Tate Modern i London til sommeren.

-Edvard Munchs verker er en nasjonal skatt som vi må ta godt vare på og holde levende. Utstillingen ”Det moderne øye” har vist seg å være en stor suksess. Ved også å støtte Munch-jubileet i Norge neste år, håper Statkraft å kunne medvirke til oppmerksomhet og engasjement landet rundt, sier Engesland.

Museene setter stor pris på at Statkraft som første næringslivsaktør går inn for å støtte Munch-jubileet.

-Ved siden av den direkte støtten til programarbeidet ser vi dette som et viktig signal om Munch-jubileet som offentlig og privat spleiselag. Vi merker stor interesse for jubileet, og regner med at deltagelse fra et sentralt selskap som Statkraft vil bli starten på et større engasjement også fra privat sektor, sier Nasjonalmuseets direktør Audun Eckhoff.

Den offisielle åpningen av jubileet er 23. januar. 1. juni åpner den store utstillingen som finner sted på Nasjonalgalleriet og i Munch-museet og som varer til begynnelsen av oktober. Jubileumsåret avsluttes med markering av 150-årsdagen den 12. desember. Detaljer om programmet legges ut på nettstedet Munch2013.no.

*For intervjuer og mer informasjon, vennligst kontakt:*

Direktør Nasjonalmuseet for Kunst, Arkitektur og Design, Audun Eckhoff

mimi.wiik@nasjonalmuseet.no, tel: +47 21 98 20 00

Kommunikasjonsdirektør Munchmuseet, Bård Hammervold

Bard.hammervold@munch.museum.no Tel: +47 99 58 31 20

Kommunikasjonsdirektør Statkraft, Bente E. Engesland

bente.engesland@statkraft.com, tel: +47 911 59 952